Virserum

Virserum is a Uat in da schwedischn Provinz "Kalmar län" und da Laundschoft "Småland" (historische Provinz). De Uartschoft ghead zua Gmeinde Hultsfred.

 Gschicht 

Da Nauman Virserum kummt vo Widisrum (Woidlichtung) und is scho 1278 zum easchtn Moi urkundlich eawähnt wuan. De Gegnd woa owa scho vü friara bsiedld. In da Umgebung san staazeitliche Gräba gfundn wurn.

De Uatschoft woa laung da natialiche Moakt- und Haundlsploz von dera Region. Zwischn 1880 und 1980 woa Virserum a Zentrum vo da schwedischn Möweindustrie mit bis zu 40 Möwefabrikn. Heit erinnert nua no a bsundas Möweindustrie-Museum an de Zeit. Des Museum is a origineugetreia und funktionsfähiga Nochbau vo ana Möwefabrik ausn Joa 1920.

Auf dena Seen außahoib vo Virserum hom si de letztn Kämpf vum Dacke-Aufstaund ogspüt. Am Moaktplotz is 1956 deswegn a Nils Dacke Statue vom Arvid Källström aufgstöt wurn, zum Aundenkn anan Widastaund gegan Gustav Vasa. De Legendn sogn, dass si da Nils Dacke zletzt in ana Höihn bei Virserum vasteckt hod.

 Eadkunde 

Virserum liegt in Südschwedn im småländischn Hochland in ana Woid- und Seenlaundschoft am Ufa vom Virserum-See (Virserumssjön). Duachn Uat rinnt da Fluss Virserumsån, dea wos in an Virserum-See einegehd. In und um Virserum gibts zoireiche Natuaresawate. Westlich vo da Uatschoft is des Resawat "Länsmansängen" mit vüü vaschiedane Laubbaam.

 Kultur 

In Virserum gibts ans vo dena ungwehnlichstn Museen vo Schweden. De Kunsthoin (Virserums Konsthall) is gaunz aus Hoiz gmochd mit an transparentn Papiadoch. Do san Austöllungen vo schwedischn Künstlan, de des Voik einbeziagn soin. Söbsteakenntnis und Sobstvaständnis san de Hauptthemen vo dera Kunsthoin. Dazua gibts no a ständige Ausstöllung, de "Wesn vum Uawoid haßt" (Trolle, Kobolde etc.).

Da "Dackestop" is des Kultur- und Touristikzentrum vo dera Uatschoft. Oide Tradiziaunen und Techniken wean do wiedabelebt. Des gaunze is a Parkaunlog in an ehemolign Industrieglanda. Do gibts des Möweindustriemuseum, a oids Sägeweak, a oide Schmiedn, de Kunsthoin, des Telemuseum und in Kunst- und Kunsthaundweaksverein "Stinsen".

 Beleg 

 Im Netz 
 Haamseitn vo Virserum (schwedisch)

Kategorie:Schweden nach Gemeinde
Kategorie:Kalmar län
Kategorie:Schweden nach Landschaft
Kategorie:Artikel auf Wienerisch